**Kecskemét, Kecskeméti Spartacus Sportkör és Közösségi Tér**

**Fodor Miklós a program vezetője**

*„50 éves Fodor Miklós asztalitenisz edző, szakosztályvezető, létesítményvezető. Budapesten született 1964. augusztus 11-én. Iskoláit Szigetszentmiklóson és a fővárosban végezte. 1981-ben a Steinmetz Kapitány Szakmunkásképző Intézetben autó-karosszérialakatos szakmát szerzett, majd 1984-ben a Bagi Ilona Ipari Szakközépiskola levelező tagozatán sikeresen leérettségizett. Közben a Testnevelési Főiskola Továbbképző Intézetében is megkezdte tanulmányait, ahol előbb asztalitenisz segédedző, majd 1986-ban asztalitenisz edző oklevelet kapott. 12 éves korától aktív asztaliteniszező volt, a Csepel SC NB I-es csapatában is játszott. Katonai szolgálata letöltése után, 1984-től az ESMTK-ban asztalitenisz edzőként dolgozott. 1988 óta Kecskeméten él, a Kecskeméti Spartacus Sportkör és Közösségi Tér asztalitenisz edzője lett, 1998 óta a létesítmény és a szakosztály vezetője. Az elmúlt évek során tanítványai közül többen korosztályos magyar válogatottak lettek. 1994-ben a magyar asztalitenisz serdülő válogatott, 2002-ben a magyar asztalitenisz ifjúsági válogatott edzője volt. 2000-ben Kecskeméten elnyerte Az év edzője címet.”*

*Hírös Naptár, Vallomások*

* ***Mikor kezdődött Kecskeméten a program?***

2007-ben kezdtük el egy Rendőrségi pályázat kapcsán.

* ***Miért ez a program indult el? Sok egyéb segítő programot ismerünk. Miért a pingpong?***

Halottunk a MÉSE szervezetről, amelynek a tevékenysége találkozott az elképzelésünkkel. A Kecskeméti Spartacus Sportkör és Közösségi Térnél hiszünk a sport általi nevelésben. Mivel egyesületünk asztalitenisszel foglalkozik, így egyértelmű volt, hogy eköré próbáljuk meg felépíteni az Éjszakai Forgatagot.

* ***Mikor hallottál először az éjszakai pingpongról? (Dr. Faragó Sándorról?)***

2007-ben miután nagy sikerrel meg rendeztük a rendezvényt Németh Károly asztaliteniszező a MÉSE elnökségi tagja mondta el a szervezet lényegét. Meghívtak minket a Salgótarjáni képzésre ahol még Dr. Faragó Sándor is személyesen jelen volt. Azon a rendezvényen fogalmazódott meg bennünk, hogy belépünk a MÉSE szervezetbe és rendszeressé tesszük Kecskeméten!

* ***Kik segítettek az indulásnál, illetve a folytatásnál? Helyben is segítettek? Önkormányzat, boltok, sportegyesület, valamilyen gyerekeket segítő program?***

A sportkör elnöksége is felismerte, hogy szükség van egy ilyen rendezvény sorozatra Kecskeméten. Beléptünk a MÉSE kötelékébe. Pályázatokat írtunk és nyertünk.

Az egyesület edzői, munkatársai a kezdetektől segítik a havi rendszerességű rendezvény megszervezését, lebonyolítását. Azok, akik nem a versenysportot válasszák, nagyon szeretik a rendezvényt. Az Éjszakai Forgatagot saját forrásainkon felül pályázati támogatásokból igyekszünk változatosabbá, sokszínűbbé tenni.

* ***Volt-e probléma illetve van-e probléma a programmal kapcsolatban? Milyen jellegű?***

Kecskemét Megyei Jogú nagyvárosnak számit. Felismertük, hogy egymagában a sportolási lehetőség kevés. ezért 1 órás blokkban, 20-20 percekben olyan előadásokat tartunk, ami felkelti a résztvevők érdeklődését. (kultúra, Sport, bűnmegelőzés)

Az Éjszakai Forgatagok szervezésekor a legnagyobb problémát a fiatalok megszólítása, bevonzása jelenti. Igyekszünk számukra érdekes és hasznos előadásokkal készülni. A rendezvényeket a fiatalok által használt közösségi felületeken hirdetjük, hogy minél többen értesüljenek a rendezvényeinkről. Mind ezek ellenére a szájhagyomány útján terjed a legjobban.

* ***Elismerik a munkádat valamilyen szinten a településen?***

Személyes elismerés a résztvevőktől kapott dicséret és várjuk a következőt! A helyi önkormányzat is minimális összeggel támogatja a rendezvényt, melyből finanszírozzuk az étkezést, a díjakat.

* ***Hány segítőd van?***

A sportkör munkatársain felül önkéntesek segítik a rendezvény lebonyolítását. Amióta van lehetőség a Közösségi Szolgálatot is nálunk végezni alkalmanként 3-4 középiskolás diák segít, és ha már nincs szükség az igazolásra, akkor is vissza járnak barátaikkal. Emellett a sportkör versenyzői is aktív segítői az Éjszakai Forgatagoknak.

* ***Hol zajlanak a programok?***

Az Éjszakai Forgatagok a Kecskeméti Spartacus Sportkör és Közösségi Tér saját tulajdonú létesítményében zajlanak Kecskeméten a Széchenyivárosban, ebből kifolyólag a Sportkör a fő támogatója a rendezvénynek. A terem rendelkezik 80 fős lelátóval, megfelelő hangosítással, projektorral a programok lebonyolításához. A csarnokban a 6 ping-pong asztal mellett helyet kap 2 csocsó asztal, és 3 darts tábla is. A terem előtti kültéri közösségi téren 2 ping-pong asztal, 1 sakk és malom asztal található. 2019. tavasszal pedig kihelyezésre kerül egy teqball asztal is.

* ***Kik járnak le pingpongozni? Azok, akik esélyesek lennének egy balhéba belekerülni, vagy azok, akiknek nincs más lehetőségük péntekenként nyugodtan szórakozni?***

Az Éjszakai Forgatag mindenki számára ingyenesen látogatható. Ingyenessége miatt kikapcsolódási, sportolási lehetőséget biztosít a Széchenyi-városban, nehéz anyagi körülmények között élő fiatalok és családjaik számára, de a rendezett családi körülmények között élők is szívesen látogatják a rendezvényt. Sőt, vannak, akik Kecskemét környéki településekről érkeznek minden hónapban. Akik, problémásak, azok is hamar észre veszik, hogy ide azért jár a többség, hogy kikapcsolódjon.

* ***Van olyan gyerek, akit itt fedeztek fel, és az életcélja lesz a pingpong?***

A sportkör számára nagyon fontos az utánpótlásnevelés, ezért több olyan programot is működtetünk, melyek ezt segítik elő. Az Éjszakai forgatagon sok olyan fiatal megfordul, aki később aktívan elkezd asztaliteniszezni. Volt olyan, aki ide járt rendszeresen és válogatott sportoló lett asztaliteniszben. Mostani fiatok között is van hasonló kaliberű gyermek.

* ***Milyen programokat szerveztek még a pingpong mellett? (pl. a Forgatag?)***

Az Éjszakai Forgatagot minden hónapban megrendezzük 17:00 – 24:00 között. A sportversenyek (asztalitenisz, csocsó, darts) mellett bűnmegelőző, ismeretterjesztő, zenés-táncos előadásokkal, sportbemutatókkal készülünk az érdeklődőknek. Bemutatkozási lehetőséget biztosítunk helyi, tehetséges fiataloknak is. Bűnmegelőzés keretében Stohl András is megfordult a rendezvényen anno!

* ***Mi a foglalkozásod? Mennyire fér bele az életedbe, hogy rendszeresen ezzel tudjál foglalkozni?***

Jelenleg a Sportkör edzője vagyok és Elnökségi tagja. A napi munkámat kiteszi a fiatalokkal való foglalkozás és a rendezvények, versenyek szervezése.

* ***Ha nagyon sok pénzt nyernél, mire fordítanád?***

Multifunkcionális létesítményt hoznák létre! Franchise rendszerben hogy minél több helyen valósulhasson meg a szabadidő hasznos eltöltése.

* ***És ha a program kapna sok-sok támogatást, akkor mit kezdenél vele?***

Elszeretném mondani, hogy az Éjszakai forgatag már bele került a 2014-ben kiadott ***Mozgás szabadsága Perényi Szilvia szerkesztésében megvalósítások példák sikerek fejezetben kaptunk helyet***. Én biztos azért lobbiznák, hogy minél több helyen csinálják ezt a rendezvényt! Dr. Faragó Sándor nagyon jól látta meg hogy erre szükség van! Ne társadalmi munkának legyen nyilvánítva az amire szüksége van a társadalomnak. Szakemberek foglalkozzanak fizetésért az emberekkel. És hozzájuk csatlakozzanak a társadalmi munkások!

Több támogatással még színesebb programokkal, értékesebb nyereményekkel tudnánk készülni. Valamint lehetőségünk lenne akár élsportolókat is meghívni egy-egy Éjszakai Forgatagra.

* ***Van esély, hogy a környékbeli településeken is elinduljon a program?***

Igen van már nem is olyan messze tőlünk elkezdődött egy hasonló rendezvény. A Spartacus összeállította az Éjszakai Forgatag módszertani anyagát, ami segítheti a környező teleüléseken az elindulást. Reméljük, hogy a jövőben akár Kecskeméten is szerveződnek majd hasonló programok.

* ***Van még valami, amit nem kérdeztem és szívesen elmondana?***

Azzal hogy a MÉSE nem kap kiemelten támogatást szinte eltűntek azok a szervezetek és emberek, akik hittek benne. Idáig csak olyanokat mondtak, akik először voltak a rendezvényünkön, hogy „miért nincs ilyen mindenhol” pl: Stohl András ügyvédje is ezt kérdezte amikor itt volt.

Olyan sok dologra kell felhívni a figyelmet hogy a fiatalok az életben tapasztaltak, legyenek, még sokkal több ilyen rendezvényre van szükség!

Jakab Péter

2019.