**Gyomaendrőd, Templárius Alapítvány**

**Ungvölgyi János a kuratórium elnöke**

*„Eltaszította az édesanyja, mégis talpra állt. Annak idején lemaradt a tanulnivalóval, ötéves koráig nem tudott beszélni, ezért később kezdte el tanulmányait. Emiatt a korosztályánál idősebb volt, ezért nehezen találta meg velük a hangot. Ma már szerető családja veszi körül, aminek melegében tud küzdeni a jóért, programokat szervez, amelyekre olyan embereket hív meg, akik példaképei lehetnek a fiataloknak. „*

*Beol.hu*

***·         Mikor kezdődött Gyomaendrődön a program?***

A program Gyomaendrődön 2010. április 9-én kezdődött.

***·         Miért ez a program indult el? Sok egyéb segítő programot ismerünk. Miért a pingpong?***

Nagyon tetszett, hogy Szarvason ezt évek óta csinálják Szenes Janiék. Tekintettel arra, hogy akkor kollégiumi nevelőtanárként dolgoztam nagyon nehéz sorsú gyerekek között, láttam azt, hogy nincs semmi, amivel értelmesen ki lehet tölteni a fiatalok szabadidejét. A pingpong pedig teljesen megoldja ezt a problémát, és távol tartja őket a drogtól és egyéb káros szenvedélytől.  Ezért arra gondoltam, hogy a Városukban is kell ilyet szervezni.  Sőt a televízióban is láttam erről egy nagyon jó riport műsort, ami a végső lökést adta.

***·         Hallottál korábban az éjszakai pingpongról? Dr. Faragó Sándorról?***

Igen, a televízióban, és  szomszédos településen, Szenes Janiéktól hallottam erről, akik előtte már évek óta csinálták. Nagyon nagyra értékelem a "DOKI" munkáját, aki ezt kitalálta. Fantasztikus pedagógiával és ötlettel vezérelve ügyesen ötvözte a mozgás örömét és a szabadidő hasznos eltöltését, ami nekem nagyon megtetszett. Olvastam róla, és utána néztem ennek társadalmi hatásáról. Az eredmény pozitív mérleget mutatott. Nem volt kérdés, hogy ezt meg kell Gyomaendrődön is valósítani.

***·         Kik segítettek az indulásnál, illetve a folytatásnál? Helyben is segítettek? Önkormányzat, boltok, egyház?)***

A munkát elsősorban a szülők azzal segítették, hogy engedték ezeket a fiatalokat, hogy minden pénteken este mozoghassanak és eljöjjenek. Az Önkormányzat is volt, amikor az ügy mellé állt. Nem vagyunk sportegyesület, így nehéz az Önkormányzattól erre támogatást szereznünk. Így minden egyes program és verseny mindig nagy fejtörést okoz számunkra. Viszont volt vállalkozó, aki az indulásnál segített az asztalok beszerzésében.  Ez hatalmas lökést adott mindenkinek.  Volt olyan is, amikor felnőttek vállalták a vidéki versenyre való eljutást abban, hogy saját költségen elvitték fiataljainkat az adott helyre.

***·         Volt-e probléma illetve van-e probléma a programmal kapcsolatban? Milyen jellegű?***

A probléma mindig a pénz. A Templárius Alapítvány hozta létre és működteti a Gyomaendrődi Ping-Pong Klubot. Pályázatokból élünk.  A tornaterem használatáért minden évben nem kevés bérleti díjat fizetünk, nem beszélve a versenyek esetében a díjak és érmék beszerzése is kiadást jelent. Volt arra példa,hogy szülői segítséggel oldottuk meg egy verseny megtartását.

***·         Elismerik a munkádat valamilyen szinten a településen?***

A munkámat, hogy elismerik-e? Sehol nem ismerik el, ha valaki többet tesz, mint az átlagember. Itt sem érzem ezt. Nem is ezért csinálom, hanem a fiatalokért.

***·         Hány segítőd van?***

Nagyon sok segítőm van egyébként. A Klub vezetője Ágoston István már nyugdíjas, ő NB II-es játékos.  Teljesen önkéntes alapon, a saját szabadidejét feláldozva már 9 éve vezeti a klub szakmai munkáját.  A korábbi fiatalok időközben felnőttek lettek, és vissza járnak. Így már ők a segítőink. Ez megint nagyon jó érzés. Sokszor a helyi versenyeken meg is mérkőznek egymással, és tanulnak is egymástól.

***·         Hol zajlanak a programok?***

A programok a helyi Bethlen Gábor Szakiskola tornatermében zajlanak minden pénteken este 6-órától 10-óráig.

***·         Kik járnak le pingpongozni? Azok akik esélyesek lennének egy balhéba belekerülni, vagy azok, akiknek nincs más lehetőségük péntekenként nyugodtan szórakozni?***

Igazán vegyes a kép, akik ide járnak rendszeresen. Vannak, akik azért jönnek, mert nincs más lehetőség mozgásra. Van olyan is, aki a közösség miatt jön, és nem akar csavarogni. Itt jól érzi magát. Az, hogy a drog és egyéb élvezeti szerek elől menekülnek vagy sem, ezt nem tudom megítélni, mert ez tabu, de valószínű, hogy volt ilyen diákunk is.

***·         Mi a foglalkozásod? Mennyire fér bele az életedbe, hogy rendszeresen ezzel tudjál foglalkozni?***

Foglalkozásom szerint helyszíni ellenőr vagyok az Emberi Erőforrások Minisztériuma háttér-intézményében, az EMET-nél.  Egyébként mérnöktanár a végzettségem.  Az időm így nagyon be van osztva, hiszen ingázom Budapest és Gyomaendrőd között.  Viszont sikerült úgy felépítenem a rendszert, hogy szinte magától működik. Sok a segítőm, akik rendszeresen jelen vannak, és segítenek.  Az én feladatom a pénz megszerzése és a Klub sikeres működtetése, a szakmai munkát pedig az önkénteseink végzik.

***·         Ha nagyon sok pénzt nyernél, mire fordítanád?***

Húú...létezik ilyen, hogy sok pénzt nyerjek? Az jó lenne.  Akkor még több asztal és kiegészítő felszerelések lennének, fizetett segítők lennének, több napos edzések és programok lennének. De jó lenne, ha lenne, ha lenne ilyen.

***·         És ha a program kapna sok-sok támogatást, akkor mit kezdenél vele?***

Önálló épületet (ingatlant) szereznék, ahol minden az asztaliteniszről szólna. Ez lenne az igazi megoldás.  Megoldódna a rezsi, a foglalkoztatás, a napi szintű edzések kérdése is, amire óriási igény lenne.

***·         Van esély, hogy a környékbeli településeken is elinduljon a program?***

Látok esélyt arra, hogy más, közeli településen is ez elinduljon az Asztalitenisz Klub, de ehhez anyagi támogatás is szükséges. Enélkül igen nehéz belevágni.

***·         Van még valami amit nem kérdeztem és szívesen elmondanád?***

Örülök annak, hogy Jakab Péter ennek az egész programnak a vezetője. Sokat segít a háttérben nekünk. Szakmai segítséget nyújt, másrészt, amikor teheti anyagi támogatással is segíti a munkánkat. Jó lenne, ha konzorciumban pályázhatnánk egy Asztalitenisz Klub Ház létrehozására, ami országosan, megyénkén lenne egy ilyen hely, ahol szervezett keretek között folyhatna tovább a munka. Ezen hálózat létrehozására látok esélyt a Kormánytámogatásával.  Lásd Polgár Judit módszerét, aki iskolai keretek közé emelte a programját. Mi sem vagyunk alább valók.

Köszönöm, hogy lehetőséget kaptam, és bemutathattam a Gyomaendrődi programunkat.

Jakab Péter

2019.