**Szer-telen Fiatalokért, Szolnok**

**Kozák Csaba a klub vezetője**

*„Miért adja fel valaki a vállalkozását azért, hogy nyisson egy „szermentes” szórakozóhelyet? Kozák Csaba végigjárta a poklok útját, hogy kilépve szenvedélybetegségéből, utat mutasson minden gyógyulni vágyónak.*

*Az ezredfordulón kezdődött az új életem, akkor, amikor megszabadultam az alkohol rabságától – kezd történetébe a szolnoki Kozák Csaba. – Nyílt titok, hogy a „régi” életemben bár mindenünk megvolt, egy dolog mégis hiányzott: a boldogságunk. Mindig is gátlásos ember voltam, akkor éreztem jól magam, ha alkoholhoz nyúltam… egyre többször vettem kézbe a poharat, míg eljutottam odáig, hogy az orvosok kijelentették, ha nem hagyom abba ezt az életformát, meghalok.*

*Szerencsére Csaba meghozta ezt a döntést, tizenhat éve él szer nélkül. Élete akkor változott meg gyökeresen, amikor csatlakozott a dömösi Református Magyar Kékkereszt Egyesülethez, és az ottani „iszákosmentő missziónak” lett a tagja. A hit erejével, azzal, hogy „szabad nem inni”, Csaba kigyógyult a betegségéből.*

*Később létrejött a Keresztyén Ifjúsági Klub, ami 2004-ben Szertelen Ifjúsági Házzá alakult át. Hamarosan pedig egy teljesen „szertelen” szórakozóhelyet nyitnak.*

*Hisszük, hogy alkohol és drogok nélkül is sikerül tartalmas órákat biztosítani majd a diákoknak, felnőtteknek.”*

[*www.szoljon.hu*](http://www.szoljon.hu) *Joó Zsuzsa, Lehet élni alkohol nélkül…*

* *Mikor kezdődött Szolnokon a program?*

2013. áprilisában csatlakoztunk  [A Magyarországi Éjféli Sportbajnokság egyesület](http://www.holdsugar.hu/index.php?option=com_content&view=article&id=164&Itemid=2) táborához. Így Jász-Nagykun Szolnok megyében is elindulhatott a SZER-TELEN (ÉJ) SPORTKLUB.

* *Mi változott a kezdetekhez képest?*

Kezdetben Klubunk minden héten pénteken és minden második szombaton 19:00-23:30 óra között várta látogatóit. Minden szerdán a DÉLUTÁNI SPORTKLUB keretén belül,16:00 - 20:00 óráig pingpong, csocsó, biliárd és darts edzést tartottunk. 2016 novemberétől heti 4 alkalommal várjuk a fiatalokat délután 15 órától este 10-ig ping-pong, darts és biliárd edzésre.

* *Mikor hallottál először az éjszakai pingpongról? (Dr. Faragó Sándorról?)*

Először a Ping-pong dokiról a 2000-es évek végén hallottunk és nagyon tetszett a program, melyet követendőnek ítéltünk meg.

* *Kik segítettek az indulásnál, illetve a folytatásnál? Helyben is segítettek? Önkormányzat, boltok, sportegyesület, egyház, valamilyen gyerekeket segítő program?)*

Többször tartottunk versenyeket azok között a fiatalok között hirdetve, akikkel kapcsolatban álltunk. Végül is 2013-ban Jakab Péter megkeresésére csatlakoztunk a programhoz hivatalosan.

* *Elismerik a munkádat valamilyen szinten a településen?*

A munkánkat az Önkormányzat és iskolák is elismerik, támogatják. Az Egyesületünk tagjai segítik a működésünket, illetve vannak már kinevelt önkénteseink a fiatalok közül is.

* *Hol zajlanak a programok? Milyen programokat szerveztek a pingpong mellett? (Beszélgetések? Teaház? Mi még?)*

A programok a Talifish Teaház és Klubban zajlanak, melyet az Egyesületünk tart fenn és alakított ki a saját ingatlanunkban. A Klubba elsősorban fiatalok járnak, vannak közöttük hátrányos helyzetűek, romák is. Több klub működik nálunk, többek között: zeneklub, drámaklub, dumaparti, sportklub, ps-klub, filmklub, angol és német klub, karaoke klub, társasjáték klub. Ezenkívül vannak még koncertek, előadások , kiállítás megnyitók és egyéb rendezvények is.

* *Mi a foglalkozásod? Mennyire fér bele az életedbe, hogy rendszeresen ezzel a programmal tudjál foglalkozni?*

Az egyesület elnökeként csak a klub szervezésével foglalkozom, ami kitölti a nap egészét. Nyugdíjasként hála Istennek ezt megtehetem.

* *Ha nagyon sok pénzt nyernél, mire fordítanád?*

Ha pénzt nyernék, a programok színesítésére fordítanám, illetve szükség lenne a táborozásokhoz egy mikrobuszra.

* *Van esély, hogy a környékbeli településeken is elinduljon a program?*

Környékbeli településekről járnak hozzánk, de az energiánk nem futná új program beindítására máshol.

2019