**Kerecsendi Éjféli Pingpong Klub, ”Csak egy lépés !”Egyesület**

**Szajkó Mária, klubvezető**

Szajkó Mária vagyok, szociálpolitikus végzettséggel rendelkezem. Jelenleg a „Csak egy lépés!” Egyesület elnöke vagyok, melynek keretében Éjszakai Pingpong Klubot működtetünk Kerecsenden. 2017. elején keresett meg az Autonómia Alapítvány, hogy vegyek részt az „Aktiváld a közösséged!” nevű programjukban. A cél az volt, hogy a településen aktív önkéntesek segítségével közösségépítő munkát végezzünk. Elsődleges célunk Kerecsenden a drogmegelőző tevékenység mellett, a fiatalok közötti társadalmi párbeszéd megindítása volt. A program kezdetén az önkéntesekkel sokat gondolkodtunk azon, milyen tevékenységgel tudnánk megnyerni a fiatalokat. Meséltem nekik az Éjszakai Pingpongról, melyet évekkel ezelőtt a csepeli Családsegítő Szolgálatnál végzett szociális munkás gyakorlatom alatt ismertem meg, és hogy hatással volt rám. Az önkéntesek jó ötletnek tartották, hiszen az itteni fiatalok is nagyon szeretnek pingpongozni, csocsózni. A következő lépés az önkormányzat meggyőzése volt arról, hogy a program pozitív hatást fejthet ki a településen. Időközben a Polgárőrség és a RÉV Szenvedélybeteg-segítő Szolgálat partnereink lettek, támogatták az indulást. A fiatalok étkeztetését néhány helyi bolt támogatta, tehát már csak a képviselő-testületet kellett megnyerni, hogy a szükséges helyiséget biztosítsák. Eleinte kétségekkel, félelmekkel fogadták az ötletet, azonban a Rendőrség bevonása illetve néhány foglalkozás után már nem tiltakoztak a klub további működése ellen. Bár a Polgármester kivételével egy képviselő sem látogatta meg sosem az immár 2 éve működő klubot, a foglalkozások továbbra is önkormányzati épületben, rendszeresen folynak. Az éjszakai Pingpong első éve igen sikeres volt a településen. Rendszeresen jártak a fiatalok, aktívak voltak és valóban egy olyan színtérré fejlődött, ahol a fiatalok hasznosan töltik el a szombat estéiket. Kupáért harcoltak több hónapon keresztül, a későbbiekben pedig már nem is igazán a sport, hanem a társaság volt a lényeg. Az idő elteltével és az alapítvány támogatásával sikerült a klubba egyre több dolgot beszereznünk (például.: darts, activity stb). Jelenleg a klub látogatottsága hullámzó, folyamatosan próbáljuk feltölteni új tartalmakkal. A program több önkéntest is hozott számunkra, a jelenleg 11 fős csapatunkban van olyan szülő, aki a gyermekétől hallott rólunk, majd csatlakozott hozzánk. Ezzel a kis csapattal nagyobb rendezvényeket is szervezünk a településen, mint például.: Egészségnap, Gyermeknap, Mikulás. Általában megpróbáljuk bevonni a klubba járó fiatalokat is kisebb-nagyobb sikerrel. Nagyobb rendezvényeink elmaradhatatlan kellékei a pingpong és a csocsó. 2018.október végén megszűnt a szerződésünk az Autonómia Alapítvánnyal. Az önkéntesek úgy döntöttek szeretnék folytatni a programot, így létrehoztunk egy civil szervezetet, mely a „Csak egy lépés!” Egyesület nevet kapta. A klub továbbra is folyamatosan működik, bár anyagi forrásaink rendkívül csekélyek. A befolyt összegeket a klub fenntartására, népszerűsítésére fordítjuk.

2019